om udøvelsen af den beføjelse til at vedtage delegerede retsakter, der er tillagt Kommissionen i medfør af Europa-Parlamentets og Rådets forordning (EU) nr. 347/2013 af 17. april 2013 om retningslinjer for den transeuropæiske energiinfrastruktur og om ophævelse af beslutning nr. 1364/2006/EF og ændring af forordning (EF) nr. 713/2009, (EF) nr. 714/2009 og (EF) nr. 715/2009

1. INDLEDNING

I Europa-Parlamentets og Rådets forordning (EU) nr. 347/2013 af 17. april 2013 om retningslinjer for den transeuropæiske energiinfrastruktur og om ophævelse af beslutning nr. 1364/2006/EF og ændring af forordning (EF) nr. 713/2009, (EF) nr. 714/2009 og (EF) nr. 715/2009 (i det følgende benævnt "TEN-E-forordningen") fastlægges der retningslinjer for den rettidige udvikling og interoperabilitet af de prioriterede transeuropæiske energiinfrastrukturkorridorer og -områder.

Med TEN-E-forordningen blev begrebet "projekt af fælles interesse" indført. Dette begreb dækker over et infrastrukturprojekt, der er nødvendigt for at kunne gennemføre ovennævnte prioriterede energiinfrastrukturkorridorer og -områder. Projekter af fælles interesse er infrastrukturprojekter, der er vigtige for opbygningen af tæt sammenkoblede energinet i Europa, og de er grundstenene i adskillige europæiske strategier, heriblandt strategien for energiunionen, energi- og klimastrategien for 2020 og 2030-rammen for klima- og energipolitikken.

I TEN-E-forordningen opstilles der også i) en ramme for udvælgelsen af projekter af fælles interesse, der er nødvendige for gennemførelsen af prioriterede energiinfrastrukturkorridorer og -områder, ligesom der ii) fastlægges et sæt foranstaltninger, der fremmer den rettidige gennemførelse af disse projekter, og som omfatter effektivisering af reglerne for udstedelsen af tilladelser, regler og vejledning for den grænseoverskridende fordeling af omkostninger og risikorelaterede incitamenter samt de regler, der fastlægger betingelserne for, hvornår projekter af fælles interesse kan modtage finansiel støtte.

Projekter af fælles interesse opstilles på en EU-liste over projekter af fælles interesse, der har form af et bilag til TEN-E-forordningen (i det efterfølgende benævnt "EU-listen"). EU-listen opstilles ved delegerede retsakter, der vedtages af Kommissionen i medfør af artikel 3, stk. 4, i TEN-E-forordningen i overensstemmelse med betingelserne for udøvelse af delegationen fastsat i artikel 16 i samme forordning.

I henhold til artikel 3, stk. 4, i TEN-E-forordningen opstilles EU-listen hvert andet år på grundlag af de regionale lister, der er vedtaget af de såkaldte "regionale gruppers" beslutningstagende instanser som oprettet i henhold til artikel 3, stk. 1, i TEN-E-forordningen, efter den i artikel 3, stk. 3 og 4, samt bilag III.2 i samme forordning fastsatte procedure.

Siden TEN-E-forordningen blev vedtaget har Kommissionen udøvet sin beføjelse to gange, henholdsvis i 2013 og 2015, i forbindelse med vedtagelsen af delegerede forordninger, der opstiller to på hinanden følgende EU-lister over projekter af fælles interesse.

2. RETSGRUNDLAG

Denne rapport fra Kommissionen udarbejdes i medfør af artikel 16, stk. 2, i TEN-E-forordningen. Denne artikel tillægger Kommissionen beføjelse til at vedtage delegerede retsakter om opstilling af EU-listen over projekter af fælles interesse som fastsat i artikel 3, stk. 4, i TEN-E-forordningen.

I overensstemmelse med artikel 16, stk. 2, i TEN-E-forordningen tillægges Kommissionen beføjelse til at vedtage delegerede retsakter for en periode på fire år fra den 15. maj 2013. Kommissionen skal udarbejde en rapport om delegationen af beføjelsen senest ni måneder inden udløbet af den fireårige periode.